Lewenslank ná man met motor in skare ploegFoto: Jean-christophe Verhaegen / AFP ŉ Man van Duitsland is Dinsdag lewenslange tronkstraf opgelê en is vir sielkundige behandeling gestuur ná hy in Desember 2020 in ŉ groep Kersfees-inkopiegangers geploeg het. Ses mense, insluitend ŉ baba, is dood. Die streekhof in die suidwestelike stad Trier het bevind Bernd Weimann (52) het deur ŉ besige voetgangerspad met sy sportnutsvoertuig gejaag. Hy het lukraak passasiers met sy voertuig geteiken voor hy uit die motor geklim en in hegtenis geneem is. Hy is skuldig bevind op vyf aanklagte van moord en 18 van poging tot moord. Die sesde slagoffer is byna ŉ jaar ná die aanval oorlede. Weimann ly aan sielkundige probleme en was onder die invloed van alkohol toe hy deur die inkopiegangers gebars het en ŉ baba, haar pa en vier ander se lewe geëis het. Staatsaanklaers het tydens die jaar lange hofsaak aangevoer Weimann het die aanval beplan “met die doel om so veel as moontlik mense te beseer of te dood”. Foto: STEIL-TV/AFP ŉ Kenner se evaluasie voor die hofsaak het bepaal hy ly aan skisofrenie wat met paranoïede gepaardgaan. Weimann kon slegs beperkte en soms teenstrydige weergawes van die gebeure aan die polisie verskaf. Ondersoekbeamptes het ten tyde van die voorval enige politieke, terreur of godsdienstige motiewe uitgeskakel. Daar is ook nie enige van dié motiewe bepaal tydens die hofsaak nie. Volgens die staat was Weimann gefrustreerd met sy persoonlike omstandighede. Hy het voor die aanval geen vaste adres gehad nie en het in ŉ veldvoertuig gebly. Sy waargenome mishandeling deur staatsamptenare het by Weimann ŉ “algemene haat jeens die mensdom” gekweek.